Predkladacia správa

Návrh vyhlášky Úradu geodézie, kartografie a katastra Slovenskej republiky, ktorou sa mení a dopĺňa vyhláška Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov v znení neskorších predpisov (ďalej len „návrh novely vyhlášky“) vypracoval Úrad geodézie, kartografie a katastra Slovenskej republiky (ďalej len „Úrad“) podľa            splnomocňovacieho ustanovenia § 80 ods. 1 písm. c) katastrálneho zákona ako iniciatívny materiál.

Dôvody, na základe ktorých Úrad pristúpil k vypracovaniu návrhu novely vyhlášky reagujú na zmeny vyplývajúce zo zákona č. 212/2018 Z. z. , ktorým sa mení a dopĺňa katastrálny zákon a ktorým sa menia a dopĺňajú niektoré zákony (ďalej len „novela katastrálneho zákona“), s účinnosťou od 1. októbra 2018. Návrh novely vyhlášky zohľadňuje aj zmeny, ktoré si vyžiadala aplikačná prax a skúsenosti s doterajším uplatňovaním vyhlášky, najmä pokiaľ ide o prijímanie návrhov na začatie katastrálneho konania v elektronickej podobe, či zosúladenie doterajšieho znenia prílohy č. 11 vyhlášky č. 461/2009 Z. z. v nadväznosti na definíciu inej oprávnenej osoby obsiahnutej v novele katastrálneho zákona.

Návrh novely vyhlášky ďalej podrobnejšie upravuje podmienky zápisu vyhlásenej alebo zriadenej chránenej nehnuteľnosti do katastra nehnuteľností. 

Návrh novely vyhlášky nemá vplyv na rozpočet verejnej správy, vplyvy na manželstvo, rodičovstvo a rodinu, vplyv na podnikateľské prostredie, sociálne vplyvy, vplyvy na životné prostredie, na informatizáciu spoločnosti a ani na služby verejnej správy pre občana.

Návrh novely vyhlášky nie je predmetom vnútrokomunitárneho pripomienkového konania.

Účinnosť novely vyhlášky sa navrhuje od 1. októbra 2019, a to aj vzhľadom na dĺžku legislatívneho procesu.